ВЪЗНИКВАНЕ НА ЧЛЕНСТВО В БАПЗГ

(съгл. Устав приет на Първи редовен Конгрес на БАПЗГ от 04.12.2005 г. и допълнен на Шести редовен конгрес на БАПЗГ от 02.07.2022г.) 

Българската асоциация на професионалистите по здравни грижи (БАПЗГ) е независимо съсловно сдружение, регистрирано по Закон за съсловните организации на медицинските сестри, акушерките и асоциираните медицински специалисти, на зъботехниците и на помощник-фармацевтите (ЗСОМСААМСЗПФ), което обединява медицинските сестри, акушерките и асоциираните медицински специалисти в Република България, независимо от образователното им ниво и специалност, които работят в здравната система, медицинската наука и образование, здравните услуги и социалната сфера, от частния и публичния сектор в Р. България и в страните от ЕС. 
  1. Членството в БАПЗГ възниква с вписването в Националния регистър в частта му, отнасяща се до регионалната колегия, на територията на която лицата по чл. 4 от ЗСОМСААМСЗПФ осъществяват дейността си. 
  2. Вписването в Националния регистър се извършва след подаване на Заявление по образец в регионалната колегия на територията, на която лицата осъществяват дейността си. В Заявлението се посочват трите имена, единния граждански номер, гражданство, адрес по местоживеене, телефон за връзка, професия, длъжност, месторабота, номер, дата и място на издаване на диплома за образователна степен. 

  2.1. Към Заявлението за вписване се прилагат:

  2.1.1. диплома (копие и оригинал) за завършено образование в направление «Здравни грижи»;

  2.1.2. диплома (копие и оригинал) за специалност или за научна степен – при наличие;
 2.1.3. документ, удостоверяващ месторабота и трудов стаж по професия от направление «Здравни грижи»;
  2.1.4. извлечение от НЕПР за наложено наказание при подновяване на членството;
  2.1.5. документ за платен членски внос. 
  3. Вписването на нови членове на БАПЗГ, които ще упражняват професията си извън територията на Република България се извършва след подаване на заявление за вписване в националния регистър до Управителния съвет на БАПЗГ. 
  3.1.За времето, за което медицинските специалисти по здравни грижи упражняват професията си извън територията на Република България се водят в специален регистър към БАПЗГ - Централа. 
  4. Медицинските сестри и акушерките, граждани на държава-членка на Европейския съюз, другите държави от Европейското икономическо пространство и конфедерация Швейцария, прилагат към заявлението за вписване удостоверение за признаване на професионална квалификация по медицинска професия, както и удостоверение за признаване на специализация, при наличие на такава, издадени от министъра на здравеопазването по реда на Закона за признаване на професионални квалификации.  

   5. Управителният съвет на РК на БАПЗГ проверява дали са налице изискванията по ЗСОМСААМСЗПФ и Закона за здравето за вписване на лицата, упражняващи професиите си по чл.4 в регистъра на колегията.
   5.1.Управителният съвет на РК на БАПЗГ изпраща документите до УС на Асоциацията за вписване в националния електронен професионален регистър. Вписването се извършва в 14-дневен срок от подаване на документите по чл. 35 ал. 2 от ЗСОМСААМСЗПФ.
   5.2. В срок до един месец Управителния съвет на БАПЗГ издава членска карта с УИН (Уникален идентификационен номер) на лицето по образец, утвърден от НС.

   5.3. Лицата, които отговарят на изискванията по чл. 12, ал. 1, желаят да упражняват професията си и не са изпълнили задължението си по § 6 от Преходните и заключителни разпоредби на ЗСОМСААМСЗПФ могат да подадат заявление за вписване в съответната регионална колегия, след внасяне на членския внос за съответния период.
   5.4. Отказ от вписване в регистъра на Регионалната колегия се прави при:
        - непредставяне на документите по чл. 35 ал. 2 от Закона за съсловието;
         - при заличаване на лицето от Националния професионален електронен регистъра за срока на наказание, по реда на Закона за съсловната организация на медицинските сестри, акушерките и асоциираните медицински специалисти, зъботехниците и помощник-фармацевтите.
    5.5. Отказът за вписване в регистъра може да се обжалва в седемдневен срок от получаване на съобщението пред Управителния съвет на БАПЗГ, който се произнася с решение в едномесечен срок. Решенията на УС на БАПЗГ подлежат на обжалване по реда на Административнопроцесуалния кодекс.

     6. В регистъра се вписват обстоятелства, съгласно ЗСОМСААМСЗПФ и приетите вътрешни правила за дейността на БАПЗГ.
     6.1. Лицата, вписани в регистъра на Регионалната колегия са длъжни да заявят за вписване промяна на обстоятелствата по чл.37 ал.1 от ЗСОМСААМСЗПФ. 
    6.2. Националният и регионалните регистри са за служебно ползване и при ползването им се спазват изискванията на ЗСОМСААМСЗПФ и на Закона за защита на личните данни.
